Suara Kekasih

Suara Kekasih merupakan sebuah filem Melayu yang diterbitkan di Malaysia pada 1986. Filem Suara Kekasih  diterbitkan dalam bentuk filem warna.

Filem Suara Kekasih mula ditayangkan pada 6 Ogos 1986 di pawagam seluruh negara. Menampilkan Azmil Mustapha, Fauziah Ahmad Daud dan ramai lagi.

Pengarah
Filem Suara Kekasih diarah oleh pengarah Ida Farida pada 1986.

Ringkasan
Mengisahkan percintaan di antara Ayu (Ogy Ahmad Daud) dan Taufiq (Azmil Mustapha). Taufiq merupakan seorang pengurus syarikat agensi pelancongan manakala Ayu pula seorang penyanyi di sebuah kelab malam. Mereka berdua berlatarbelakang keluarga yang berbeza. Taufiq berasal dari keluarga orang berada manakala Ayu berasal dari keluarga orang sederhana. Taufiq telah memaklumkan kepada ibunya yang dia sedang menjalinkan hubungan cinta dan akan berkahwin dengan Ayu, tetapi ibunya tidak merestui perhubungan tersebut. Tidak seperti ibu kepada Ayu (Rosnani Jamil) yang sentiasa merestui perhubungan cinta tersebut. 

Pada suatu hari, Ayu ada terbaca sepucuk surat yang ditulis sendiri oleh ibu Taufiq. Isi kandungan surat tersebut menyatakan keengganan ibu Taufiq untuk merestui hubungan Taufiq dan Ayu, malahan ibu Taufiq menghina Ayu dengan ucapan seperti Ayu merupakan orang yang tidak diketahui asal-usul keturunan dan mencari rezeki dengan cara terkinja-kinja di atas pentas hiburan. Detik itulah, Ayu mulai berasa serba salah untuk meneruskan percintaan tersebut sedangkan Taufiq begitu berharap untuk berkahwin dengan Ayu. Ayu menjelaskan kepada Taufiq, kenapa dia sanggup berbohong mengenai latar belakang dirinya terhadapnya dan mengharapkan perpisahan bagi mengelakkan perkara yang tidak diingini terjadi. Rupa-rupanya, perhubungan yang tidak direstui oleh orang tua ini pernah dialami oleh ibu Ayu sendiri sewaktu Ayu berusia 2 bulan di dalam kandungan. Disangkakan bapanya telah meninggal dunia tetapi sebaliknya berlaku. Bapanya seorang anak tunggal tidak dapat mempertahankan rumahtangganya dan memilih keluarga untuk terus berbakti agar tidak menderhaka, maka disitulah detik terakhir mereka bertemu. 23 tahun sudah berlalu, ini membuatkan Ayu terpaksa menarik diri daripada meneruskan perhubungan cinta tersebut walaupun dia sedar bahawa Taufiq adalah cinta pertamanya. 

Taufiq juga serba salah tetapi dia tidak sanggup untuk menderhaka terhadap ibunya dan lebih penting lagi, tidak sanggup kehilangan harta dan kedudukan keluarganya sekiranya dia memilih untuk meneruskan perhubungan dengan Ayu. Dia juga sering mendapat dinasihati oleh sahabatnya, Amir (Ebby Saiful) agar hidupnya tidak terlalu rungsing. Masa depan Taufiq juga telah ditentukan oleh ibunya dimana dia harus berkahwin dengan Rosnah (lakonan Connie Ahmad) gadis pilihan ibu Taufiq. Maka berakhirlah perhubungan antara Taufiq dan Ayu. Namun, perkahwinan mereka tidak menemui kebahagiaan, Taufiq tetap mencari Ayu walaupun Ayu sentiasa menolak perlawaan cinta tersebut. Ayu menegaskan kepada Taufiq, kisah silam perlu di buang jauh-jauh dan jangan sekali-kali meruntuhkan rumahtangga yang telah dibina hanya kerana dirinya sahaja. Pada suatu hari, mereka bersua semula untuk kali yang terakhir di villa kepunyaan Bapa saudara Taufiq (tempat kenangan silam mereka), dimana mereka telah berjanji untuk meluangkan masa sehari semalam sahaja buat kali terakhir sebagai pasangan kekasih sebelum berpisah selamanya. Keesokkan paginya selepas ayam berkokok (secara simbolik), mereka memutuskan untuk masing-masing membawa haluan sendiri dan berpisah buat selama-lamanya.

Pelakon
Pelakon utama
 Azmil Mustapha sebagai Taufiq
 Fauziah Ahmad Daud sebagai Ayu
 Lydiawati sebagai Mimi 
 Ebby Saiful sebagai Amir
 Rosnani Jamil sebagai ibu Ayu
 Connie Ahmad sebagai Rosnah

Pelakon pembantu
 Rosli Rahman Adam sebagai Juruteknik Rakaman 

Penampilan khas
 Metropolitan sebagai Band Pengiring

Runut bunyi
Tracklist
 "Kisah Cinta" - Ebby
 "Rela Menanti" - Ebby & Ogy
 "Cinta Tak Bermusim" - Ebby
 "Senandung Duka" - Ogy
 "Bila Bunga-Bunga Berguguran" - Ogy

Pencapaian

Lihat juga
 Filem Malaysia tahun 1986

Pautan luar


Suara Kekasih
Suara Kekasih